พระอรรถวิมลบัณฑิต (โต๊ะ หิรัณยัษฐิติ)

พันตำรวจเอก **พระอรรถวิมลบัณฑิต (โต๊ะ หิรัณยัษฐิติ)** (22 มกราคม พ.ศ. 2425- 14 มกราคม พ.ศ. 2516) เป็นอดีตนายตำรวจชาวไทย อดีตผู้บังคับการโรงเรียนนายร้อยตำรวจและโรงเรียนพลตำรวจ อดีตผู้บังคับการตำรวจภูธรมณฑลนครศรีธรรมราช และอดีตผู้บังคับการตำรวจภูธรมณฑลนครสวรรค์ ต้นตระกูลหิรัณยัษฐิติ ได้รับพระราชทานขณะมียศและบรรดาศักดิ์เป็น ร้อยตำรวจเอก ขุนหาญทุระชน สารวัตรแขวง กรมพระตำรวจนครบาล มีศักดิ์เป็นปู่ทวดของ ชาย-ชาตโยดม หิรัณยัษฐิติ และมิค-บรมวุฒิ หิรัณยัษฐิติ 2 นักแสดงชื่อดัง

## ประวัติ
พันตำรวจเอกพระอรรถวิมลบัณฑิต เกิดเมื่อวันที่ 22 มกราคม พ.ศ. 2425 ที่ ตำบลวัดน้อย อำเภอเมืองเพชรบุรี จังหวัดเพชรบุรี เป็นบุตรชายของนายเฉยและนางขำ หิรัณยัษฐิติ

## รับราชการ
พันตำรวจเอกพระอรรถวิมลบัณฑิตเริ่มต้นรับราชการเป็นตำรวจโดยได้รับพระราชทานยศเป็น **อำมาตย์โท** เมื่อวันที่ 3 มิถุนายน พ.ศ. 2458 ก่อนจะเปลี่ยนยศเป็น ร้อยตำรวจโท เมื่อวันที่ 17 มกราคม พ.ศ. 2458 จากนั้นจึงได้รับพระราชทานยศเป็น **นายร้อยตำรวจเอก ขุนหาญทุระชน** เมื่อวันที่ 23 มิถุนายน พ.ศ. 2459 (ในราชกิจจานุเบกษาลงว่า ขุนราญทุระชน แต่ได้มีการบอกแก้ในภายหลัง) ต่อมาจึงได้โอนย้ายมารับราชการในกรมอัยการ หลังจากสอบได้เป็นเนติบัณฑิต จนได้รับพระราชทานยศและบรรดาศักดิ์ที่ อำมาตย์ตรี หลวงอรรถวิมลบัณฑิต 

ในวันที่ 31 พฤษภาคม พ.ศ. 2469 หลวงอรรถวิมลบัณฑิตซึ่งขณะนั้นรับราชการในตำแหน่ง อัยการประจำกองคดีในกรมอัยการ ก็ได้โอนย้ายกลับมารับราชการตำรวจอีกครั้งโดยเป็นรักษาราชการแทนในตำแหน่งผู้บังคับการโรงเรียนนายร้อยตำรวจและโรงเรียนพลตำรวจ แทนนายพันตำรวจเอก พระยาบุเรศผดุงกิจ (รวย พรหโมบล) ที่ไปรักษาราชการแทนในตำแหน่ง ผู้บังคับการตำรวจนครบาลสายบางรัก พร้อมกับได้เป็นว่าที่นายพันตำรวจเอก ในปีถัดมาคือในวันที่ 6 กรกฎาคม พ.ศ. 2470 จึงได้รับโปรดเกล้าฯ แต่งตั้งให้เป็นผู้บังคับการโรงเรียนนายร้อยตำรวจและโรงเรียนพลตำรวจ แต่ยังคงเป็นว่าที่นายพันตำรวจเอก กระทั่งในวันที่ 8 พฤศจิกายน พ.ศ. 2471 เนื่องในวันเฉลิมพระชนมพรรษาพระบาทสมเด็จพระปกเกล้าเจ้าอยู่หัว จึงได้รับโปรดเกล้าฯ พระราชทานยศ **นายพันตำรวจเอก**

วันที่ 25 ธันวาคม พ.ศ. 2472 ท่านต้องพ้นจากตำแหน่งผู้บังคับการโรงเรียนนายร้อยตำรวจและโรงเรียนพลตำรวจเนื่องจากได้รับโปรดเกล้าฯ ให้ย้ายไปรับตำแหน่งผู้บังคับการตำรวจภูธรมณฑลนครศรีธรรมราชโดยมี นายพันตำรวจเอก หลวงนราบริรักษ์ (เจิม ปิณฑะรุจิ) ผู้บังคับการตำรวจภูธรมณฑลนครศรีธรรมราชสลับมารับตำแหน่งแทน ในวันที่ 8 พฤศจิกายน พ.ศ. 2473 ท่านได้รับโปรดเกล้าฯ พระราชทานบรรดาศักดิ์เลื่อนเป็น พระอรรถวิมลบัณฑิต ถือศักดินา 800 ต่อมาในวันที่ 12 พฤษภาคม พ.ศ. 2474 ได้มีพระบรมราชโองการโปรดเกล้าฯ แต่งตั้งให้ท่านย้ายขึ้นไปรับตำแหน่งผู้บังคับการตำรวจภูธรมณฑลนครสวรรค์สลับกับ นายพันตำรวจโท พระสท้านไตรภพ ที่ย้ายไปรับตำแหน่งผู้บังคับการตำรวจภูธรมณฑลนครศรีธรรมราช

ต่อมาในวันที่ 1 เมษายน พ.ศ. 2475 ท่านถูกปลดออกจากราชการรับพระราชทานบำนาญพร้อมกับนายตำรวจอีก 2 นายคือ นายพันตำรวจเอก พระยาย่ายพลแสน ผู้บังคับการตำรวจภูธรมณฑลราชบุรี และนายพันตำรวจโท พระเรืองฤทธิ์ระวังภัย ผู้บังคับการตำรวจภูธรมณฑลปราจีน

## ยศและบรรดาศักดิ์
* 1 มกราคม พ.ศ. 2455 – ขุนหาญทุระชน สารวัตรแขวง กรมกองตระเวน ถือศักดินา 400
* 3 มิถุนายน พ.ศ. 2458 – อำมาตย์โท
* 17 มกราคม พ.ศ. 2458 – เปลี่ยนยศเป็นร้อยตำรวจโท
* 23 มิถุนายน พ.ศ. 2459 – ร้อยตำรวจเอก
* 18 มิถุนายน พ.ศ. 2460 – เข้ารับพระราชทานสัญญาบัตรบรรดาศักดิ์
* 19 ธันวาคม พ.ศ. 2460 – รองอำมาตย์เอก
* 15 มีนาคม พ.ศ. 2461 – โปรดเกล้าฯ ให้กระทรวงนครบาล ส่งสัญญาบัตรยศไปพระราชทาน
* 30 พฤษภาคม พ.ศ. 2462 – หลวงอรรถวิมลบัณฑิต ถือศักดินา 600

## ตำแหน่ง
* 22 มีนาคม พ.ศ. 2460 – อัยการกรมพระนครบาล
* 27 พฤษภาคม พ.ศ. 2462 – อัยการมณฑลนครสวรรค์
* 2 มิถุนายน พ.ศ. 2462 – เข้าเฝ้าเพื่อกราบถวายบังคมลา

## เครื่องราชอิสริยาภรณ์
* 
* 
* 

## อ้างอิง

หมวดหมู่:ตำรวจชาวไทย
หมวดหมู่:บุคคลจากจังหวัดเพชรบุรี
หมวดหมู่:บุคคลที่เกิดในปี พ.ศ. 2425
หมวดหมู่:บุคคลที่เสียชีวิตในปี พ.ศ. 2516
หมวดหมู่:ขุนนางไทย
หมวดหมู่:บรรดาศักดิ์ชั้นพระ
หมวดหมู่:ขุนนางในสมัยกรุงรัตนโกสินทร์
หมวดหมู่:พันตำรวจเอก